ชาวมุสลิม ถือศีลอด ในวันสุดท้าย ก่อนสิ้นสุดเดือนรอมฎอน
หลังจากทางสำนักจุฬาราชมนตรี ได้ประกาศให้วันที่ 1 ของเดือนเซาวาล “วันอีฎิ้ลฟิตรี” ฮิจเราะห์ศักราช 1442 ตรงกับวันพฤหัสบดีที่ 13 พฤษภาคม 2564   ชาวไทยมุสลิม ต่างก็ได้ปฎิบัติศาสนกิจ ด้วยการถือศีลอดอย่างเคร่งครัด ในวันสุดท้ายของเดือนรอมฎอน  ตลอดระยะเวลา 1 เดือนที่ผ่านมา  ก่อนร่วมเฉลิมฉลองวันรายออิฎิ้ลฟิตริพรุ่งนี้ขณะบรรยากาศโดยทั่วไป ที่บริเวณตลาดสดพิมลชัย เขตเทศบาลนครยะลา  ได้มีพี่น้องชาวไทยมุสลิม เดินทางออกมาจับจ่ายซื้อหาอาหารต่างๆ เพื่อเตรียมสำหรับการประกอบอาหารรับประทานในช่วงหลังละศีลอด  แต่ไม่หนาแน่นเหมือนกับทุกวัน ประชาชนออกมาจับจ่ายค่อนข้างเบาบาง ทำให้ตลาดโล่ง  ขณะเดียวกัน พ่อค้า แม่ค้า ที่ขายของในตลาด ต่างก็ได้พากันหยุดร้านเดินทางกลับบ้านในพื้นที่ใกล้เคียงตั้งแต่เมื่อวานนี้ เพื่อเตรียมฉลองเทศกาลฮารีรายอและร่วมละหมาด วันรายออิฎิ้ลฟิตริ กับครอบครัวที่บ้าน ตามมาตรการป้องกันโควิด-19ทางศูนย์บริหารสถานการณ์โควิด - 19 จังหวัดยะลา  ได้ออกประกาศให้งดการละหมาด อีฏิ้ลฟิตรี ที่มัสยิด เนื่องจากเป็นการรวมกลุ่มกันและมีการสัมผัส  ซึ่งเป็นสาเหตุหนึ่งที่จะทำให้ติดเชื้อโควิด-19 ได้ โดยการละหมาดที่บ้าน ก็จะให้สัปปุรุษละหมาดในลักษณะรวมกันเป็นครอบครัว จำกัดเฉพาะญาติพี่น้องเท่านั้น โดยไม่ต้องอ่านคุตบะห์ ส่วนการเยี่ยมกุโบร์ (สุสาน) ให้ปฏิบัติตามมาตรการป้องกันและควบคุมโรคติดเชื้อไวรัสโคโรนา 2019 (COVID-19) ตามมาตรการ D - M - H - T - T ของกระทรวงสาธารณสุข ให้งดการจัดกิจกรรมหรือรวมกลุ่มที่มีจำนวนมาก เช่น การจัดเลี้ยงอาหารต้อนรับวันรายอ ที่มีคนจำนวนกว่า 20 คน และการเยี่ยมญาติในพื้นที่ที่จังหวัดประกาศเป็นพื้นที่เสี่ยง สำหรับพื้นที่ที่จังหวัดประกาศปิดหมู่บ้าน ห้ามบุคคลต่างพื้นที่เดินทางเข้า - ออก ในหมู่บ้านโดยเด็ดขาด